Title: Zxczxc
Author: Karol Bergmann
Last saved by: Martina Stiffelová
Company: FEI

Správa zo zahraničnej pracovnej cesty 
v Pekingu v Čínskej ľudovej republike v dňoch 24. – 26. 11. 2015 v súvislosti s podpisom zmluvných dokumentov  

1.	Účastník ZPC:
Meno a priezvisko: Mgr. Norbert Molnár 
Pracovné zaradenie: vedúci služobného úradu  
Pracovisko: Ministerstvo školstva, vedy, výskumu a športu SR, Stromová 1, 
                                                                                                                       813 30  Bratislava
Znalosť jazykov: anglický jazyk;
Ďalší účastníci ZPC: 
1.	Mgr. Martina Stiffelová, riaditeľka odboru bilaterálnej a multilaterálnej spolupráce Sekcie medzinárodnej spolupráce a európskych záležitostí; 
                                   znalosť jazykov: anglický jazyk, francúzsky jazyk, poľský jazyk;
  
2.  Zahraničná pracovná cesta:
Štát: Čínska ľudová republika
Mesto: Peking  
Vykonaná v dňoch: 23. – 27. 11. 2015 
Názov prijímajúcej organizácie: Ministerstvo školstva ČĽR; Huawei 
Účel cesty: Rokovania a podpis Programu spolupráce medzi Ministerstvom školstva, vedy, výskumu a športu Slovenskej republiky a Ministerstvom školstva Čínskej ľudovej republiky v oblasti školstva na roky 2016 - 2019 a Memoranda o porozumení medzi Huawei Technologies, s.r.o., a MŠVVaŠ SR;
Spôsob financovania: cestovné a pobytové náklady - MŠVVaŠ SR;
			  
3.  Rámcový program pobytu:

Utorok, 24. 11. 2015
07:15		Prílet na letisko Peking 
10:00 		Odvoz na hotel, ubytovanie 
13:00		Oddych a sprievodný program 

Streda, 25. 11. 2015
8:30		Odvoz na Pekinskú univerzitu medzinárodných štúdií 
09:00		Stretnutie s predstaviteľmi Katedry slovenského jazyka a kultúry,
           		stretnutie so študentmi slovakistiky, rokovanie s dekanom Fakulty
           		európskych jazykových a kultúrnych štúdií, prof. Zhao Gang;
10:45		Presun do Huawei centra
11:45		Prehliadka centra Huawei
12:45		Stretnutie s predstaviteľmi Huawei, prítomní za Huawei: Jimmy Pang, 
		prezident globálnych vládnych záležitostí, Linda Liang, Huawei Slovakia,
                        generálna manažérka, a Willi Song, Huawei Czech& Slovakia, riaditeľ
                        podnikov;  
13:15		Podpis Memoranda o porozumení medzi Huawei Technologies, s.r.o., a
Ministerstvom školstva, vedy, výskumu a športu SR; 
13:30		Obed s predstaviteľmi Huawei
14:30		Ďalší sprievodný program, odvoz na hotel

Štvrtok, 26. 11. 2015
09:00		Zdvorilostné stretnutie a rokovanie s viceministrom školstva ČĽR, Hao Ping 
+  ďalšími prítomnými za čínsku stranu;
09:20		Podpis rezortného protokolu o spolupráci (Norbert Molnár, Hao Ping)
09:40 		Odchod na hotel
12:00		Ďalší sprievodný program;
22:00		Návšteva Veľvyslanectva SR v Pekingu
23:30		Odchod na letisko

Piatok, 27. 11. 2015
06:00 		Prílet na letisko, Viedeň
07:30		Príchod do BA

4.  Stručný priebeh ZPC:

V dňoch 24. – 26. novembra 2015 sa uskutočnila oficiálna návšteva vedúceho služobného úradu Ministerstva školstva, vedy, výskumu a športu Slovenskej republiky (ďalej len „VSÚ“), Norberta Molnára v Čínskej ľudovej republike. Delegáciu MŠVVaŠ SR dopĺňala riaditeľka odboru bilaterálnej a multilaterálnej spolupráce sekcie medzinárodnej spolupráce a európskych záležitostí MŠVVaŠ SR, Martina Stiffelová.

Dňa 25. novembra 2015 sa VSÚ stretol so študentmi katedry slovenského jazyka a kultúry, Fakulty európskych jazykových a kultúrnych štúdií na Pekinskej univerzite zahraničných štúdií. Dvadsaťtri študentov slovakistiky je už štvrtým ročníkom slovakistiky na univerzite. Triedy sa otvárajú každé štyri roky vo forme štvorročného bakalárskeho štúdia. Absolventi následne môžu pokračovať v magisterskom štúdiu študijných odborov, ako sú napríklad medzinárodné vzťahy, žurnalistika, učiteľstvo. Absolventi sa uplatňujú v diplomacii, spravodajstve, alebo v súkromnej sfére. Na katedre od roku 2013 ako lektor pôsobí pán Marián Macho.
V rámci návštevy univerzity VSÚ rokoval s dekanom Fakulty európskych jazykových a kultúrnych štúdií, Pekinskej univerzity zahraničných štúdií, prof. Zhao Gang-om. Dekan uviedol, že záujem o štúdium slovenčiny a slovakistiky rastie s rozširovaním vzájomnej spolupráce medzi SR a ČĽR. V tejto súvislosti požiadal VSÚ o podporu pri získavaní predovšetkým elektronických študijných materiálov, ako aj materiálov zameraných na slovenské umenie a kultúru. Dekan informoval o pripravovanom rozšírení katedry slovenského jazyka a kultúry o ďalšieho čínskeho lektora. Dekanát by taktiež privítal krátkodobé 2 – 4 týždenné pobyty slovenských lektorov, zamerané na konkrétne oblasti slovenských reálií, ako umenie, ekonomika atď. V súvislosti s pobytmi študentov katedry na Slovensku navrhol vzájomne skoordinovať študijné plány.
            VSÚ vyzdvihol prácu fakulty a katedry, ktorá je prospešnou pre rozvoj vzájomných bilaterálnych vzťahov. Informoval, že v SR taktiež rastie záujem o čínsky jazyk. V tejto súvislosti vyzdvihol prácu Konfuciovho inštitútu na Slovensku. VSÚ informoval o príprave študijných materiálov prístupných cez internet, ktoré môžu byť využité v rámci výučby študentov. Taktiež informoval o digitalizácii slovenského kultúrneho dedičstva a ľahšej prístupnosti diel verejnosti. Ohľadne krátkodobých pobytov lektorov/VŠ pedagógov zo SR navrhol zintenzívniť komunikáciu medzi univerzitami, ktorých konkrétne modely uskutočnenia takejto výmeny MŠVVaŠ SR a určite aj MŠ ČĽR podporí. Ohľadne harmonizácie študijných programov počas výmenných pobytov v SR VSÚ navrhol uskutočniť expertné rokovania s FF UK. Taktiež podporil myšlienku, aby viacerí študenti slovakistiky mali možnosť študijného pobytu na Slovensku. Dekan uviedol, že ich študijný pobyt by mohol byť podporený aj štipendiami vlády ČĽR, určenými práve na podporu jazykových pobytov čínskych študentov.

Dňa 25. novembra 2015 VSÚ uskutočnil návštevu Technologického centra spoločnosti Huawei v Pekingu. Po prehliadke centra sa konalo rokovanie VSÚ s prezidentom globálnych vládnych záležitosti Huawei, Jimmy Pang-om, a generálnou manažérkou Huawei Slovakia, Lindou Liang Yan. Predstavitelia Huawei informovali o globálnej stratégii spoločnosti a jej takmer 10-ročnom pôsobení v SR. Spoločnosť Huawei sponzorovala II. Seminár o inováciách, technologickej spolupráci a transfere technológií v Bratislave a uskutočnila viacero charitatívnych aktivít. Huawei taktiež rozvíja spoluprácu so štátnymi inštitúciami. Počas predsedníctva SR v Rade EÚ bude napríklad poskytovať technológiu na uskutočňovanie tele konferencií. Následne bolo podpísané „Memorandum o porozumení medzi Huawei Technologies, s.r.o., a MŠVVaŠ SR“. Memorandum sa vecne týka využitia sponzorského programu Huawei Future Telekom Seeds, v rámci ktorého sa od roku 2016 plánujú každoročne, na základe odporúčaní MŠVVaŠ SR študijné návštevy slovenských študentov vo vývojových centrách Huawei. 

VSÚ dňa 26. novembra 2015 v Pekingu rokoval so štátnym tajomníkom ministerstva školstva ČĽR, Hao Ping-om. Obe strany sa zhodli na potrebe rozvoja spolupráce na bilaterálnej úrovni, platforme spolupráce 16 + 1, ako aj platforme EÚ - Čína. Hao Ping informoval, že v ČĽR v roku 2014 študovalo 165 študentov zo Slovenska a 55 ich malo, v rámci rôznych programov, štipendiá vlády ČĽR. Obe strany vyzdvihli dôležitosť spolupráce univerzít. VSÚ uviedol, že viacero slovenských vysokoškolských inštitúcií sa zapojilo alebo má záujem sa zapojiť do kooperačného združenia 16+1 „China-CEE Higher Education Institution Consortium“. Hao Ping tlmočil pozvanie pre ministra školstva, vedy, výskumu a športu Slovenskej republiky, Juraja Draxlera, na Štvrtý 16+1 vzdelávací dialóg, ktorý sa bude konať v ČĽR v septembri 2016, ako aj pozvanie na EÚ – Čína vzdelávacie fórum, ktoré sa bude konať v ČĽR v roku 2016. Hao Ping ako ďalšiu oblasť spolupráce navrhol preskúmať možnosti organizovania krátkych študijných stáží pre čínskych futbalových trénerov v SR, ako aj zorganizovanie stredoškolského slovensko-čínskeho futbalového turnaju.
VSÚ uviedol, že pozvania na podujatia bude tlmočiť ministrovi školstva, vedy, výskumu a športu SR. Ďalej spomenul, že SR bude v druhej polovici roku 2016 predsedajúcou krajinou v Rade EÚ a jednou z priorít predsedníctva SR je digitalizácia vzdelávania. Slovenská strana preskúma možnosti realizácie návrhov Hao Ping-a v oblasti športu. VSÚ potvrdil pripravenosť MŠVVaŠ SR podporiť zintenzívnenie spolupráce s ČĽR v oblasti školstva, ako aj interpersonálnych výmen.
Po stretnutí bol podpísaný „Program spolupráce medzi Ministerstvom školstva, vedy, výskumu a športu Slovenskej republiky a Ministerstvom školstva Čínskej ľudovej republiky v oblasti školstva na roky 2016-2019“. Na základe tohto programu spolupráce sa každoročne budú uskutočňovať bilaterálne výmeny vysokoškolských študentov, doktorandov, vedeckých a pedagogických pracovníkov a podporí sa aj pôsobenie lektorov. 

5.	Odporúčané závery:
1. Zabezpečiť plnenie Memoranda o porozumení medzi Huawei Technologies, s.r.o., a MŠVVaŠ SR zo strany MŠVVaŠ SR – výberový proces študentov SR v rámci sponzorského programu Huawei Future Telekom Seeds.
				Termín: rok 2016
				Zodpovedný: SVŠVV v spolupráci s vysokými školami v SR 

2. Zabezpečiť plnenie Programu spolupráce medzi Ministerstvom školstva, vedy, výskumu a športu Slovenskej republiky a Ministerstvom školstva Čínskej ľudovej republiky v oblasti školstva na roky 2016 - 2019
Termín: ihneď
				Zodpovedný: SMSEZ 

3. Zabezpečiť na základe oficiálneho pozvania čínskej strany účasť predstaviteľa MŠVVaŠ SR/zástupcu za rezort školstva na Štvrtom 16+1 vzdelávacom dialógu v ČĽR v septembri 2016.

				Termín: september 2016
				Zodpovedný: KM, SMSEZ v spolupráci so SRK 
          
4. Preveriť možnosti organizovania krátkych študijných stáží pre čínskych futbalových trénerov v SR, ako aj zorganizovania stredoškolského slovensko-čínskeho futbalového turnaju.

   				Termín: rok 2016
				Zodpovedný: SŠSoŠM v spolupráci so SMSEZ 

6.   Prehľad prinesenej dokumentácie a miesto jej uloženia
Informácie o spoločnosti Huawei - nachádzajú sa na Sekcii vysokých škôl, vedy a výskumu MŠVVaŠ SR; 
       
7.   Osobitne vyhodnotený očakávaný prínos ZPC
Podpis uvedených zmluvných dokumentov vytvoril rámec pre ďalší rozvoj a zintenzívnenie spolupráce s ČĽR v oblasti školstva a vedy, vrátane interpersonálnych výmen a pod.
 
8.    Spôsob zverejnenia výsledkov ZPC, prenos získaných informácií
Správa zo ZPC je zverejnená na www.minedu.sk.

Súhlasím so zverejnením správy na internete.

Správu vypracoval: Mgr. Martina Stiffelová, R OBMS:

Dátum: 30. novembra 2015

Správu schválil:  

Mgr. Ivar Štaffa, GR SMSEZ:   ..................................................
Mgr. Norbert Molnár, VSÚ: ...................................................... 
PhDr. Vladimír Kováčik, ŠT 2: ........................................................
Juraj Draxler, MA:  ..............................................